# Karmele Llano Sánchez

Karmele Llano Sánchez (Bilbao, 10 de juliol de 1978) és una activista ambiental, primatòloga i veterinària basca. Es va llicenciar en veterinària l'any 2003 a la Universitat de Lleó, va perfeccionar els seus estudis a la Universitat d'Utrecht (Països Baixos) i va guanyar el doctorat l'any 2011 a la Murdoch University (Austràlia) on va cursar el Masters of Veterinary Science in Conservation Medicine.

## Primers anys a Indonèsia

Després de treballar en centres de recuperació d'espècies a Veneçuela i als Països Baixos l'any 2003 va viatjar a Indonèsia per treballar tres mesos com a voluntària en els centres de rescat d'animals salvatges i va acabar quedant-se més de deu anys. Llano va començar a treballar a Jakarta, acompanyant a la policia local en batudes orientades a l'alliberament espècies protegides. La veterinària se n'ocupava aleshores de guarir els exemplars ferits i rescatar els orangutans que són venuts al mercat internacional i utilitzats en sessions de zoofilia als prostíbuls o exhibits en combats de boxa als locals de Tailàndia.

## Responsabilitats a la IAR

Llano treballa actualment com a directora executiva de la Yayasan IAR Indonèsia (International Animal Rescue), una ONG britànica dedicada a la defensa de la vida salvatge. L'activitat de Llano, centrada en loris, macacos i orangutans, està dividida entre dos centres: Bogor (en funcionament des del 2007) i Ketapang (en funcionament des del 2009). La seva tasca consisteix a coordinar els projectes d'investigació i conservació, els equips mèdics i veterinaris, el treball administratiu i la recerca de subvencions i ajuts.
Des del 17 de gener de 2014 el centre de rescat d'orangutans de Yayasan IAR Indonesia s'ha convertit en el primer lloc asiàtic en obtenir l'acreditació de la Global Federation of Animal Sanctuaries (GFAS), una credencial d'àmbit mundial que certifica i avala el centre com a santuari d'animals salvatges.

## Activisme ambiental

Des de l'any 2011, el centre que dirigeix Llano, ha desenvolupat una campanya de sensibilització per protegir els loris lents (Nycticebus) a Indonèsia, lligada a un pla estratègic de conservació que molt lentament va assolint petits èxits. Els loris lents es venen com a mascotes a mercats de tota Indonèsia i la caça il·legal d'aquests animals, amb diferents propòsits, és un fet habitual. La superstició que els loris porten mala sort i que es creuen bona part dels indonesis també és una dificultat a l'hora de conscienciar a la població local dels problemes.
D'altra banda, l'equip de Llano lluita des de fa anys contra el desastre mediambiental provocat per la indústria de la palma, que ha portat a la zona una brutal desforestació. Els boscos són substituïts a gran escala pel conreu de la palma, molt sovint provocant incendis per a guanyar terreny a la selva. Tot plegat dona lloc a seriosos problemes de contaminació com ara: augment dels gasos amb efecte d'hivernacle, pèrdua d'hàbitat dels orangutans i d'altres moltes espècies, descens de la biodiversitat, etc. A més, es generen problemes de violència contra les poblacions indígenes. Tot això per aconseguir l'oli de palma, un producte utilitzat en la producció de biocombustibles i en la fabricació de cosmètics, xocolata, galetes, gelat i desenes dels productes més populars de qualsevol supermercat.

## Reconeixements

El treball de Karmele Llano va ser reconegut l'any 2007 amb el Premi Naider Acció i Compromís que atorga Naider, una organització espanyola compromesa amb la construcció d'una societat econòmicament innovadora, socialment justa i ecològicament responsable. Naider va descriure a Llano com una persona d'indubtable valor que encarna les qualitats i la defensa dels principis que són fonamentals per a la visió d'un món sostenible.

## Articles

* Llano Sànches, K. (2009). Malu-Malu: el mono tímido. Información Veterinaria, (07), 15-18.
* Llano Sánchez, K. (2007). Los últimos orangutanes. Información Veterinaria, (11), 22-23. Chicago
* Llano Sánchez, K. (2007). Tráfico de especies salvajes. Información Veterinaria, (10), 16-17. Chicago
* Llano Sánchez, K. (2007). Animales y Enfermedades Exóticas: ¿Dónde está el Riesgo de Pandemia?. Información Veterinaria, (4), 20-22. Chicago
* Mašová, Š., Foitová, I., Sánchez, K. L., Nurcahyo, W., & Gelnar, M. (2015). Light and scanning electron microscopic observations of the nematode (Rictulariidae) parasitizing the Javan slow loris (Nycticebus javanicus) in Indonesia.

## Referències

* ↑ «Apoyos nacionales - Proyecto Gran Simio - España» (en castellà). Arxivat de l'original el 2017-04-21. [Consulta: 5 desembre 2015].
* ↑ «Master of Veterinary Studies in Conservation Medicine | Murdoch University Australia» (en anglès). [Consulta: 5 desembre 2015].
* ↑ «Mujeres y Ciencia: KARMELE LLANO SÁNCHEZ» (en castellà). [Consulta: 4 desembre].
* 1 2 «ELMUNDO.ES | SUPLEMENTOS | MAGAZINE 325 | Jugarse la vida por 100 euros» (en castellà). [Consulta: 5 desembre 2015].
* ↑ «El rescate de un bebé orangután revela la crueldad del comercio ilegal de mascotas [vídeo - Scientific American - Español]» (en anglès). Arxivat de l'original el 2015-12-08. [Consulta: 5 desembre].
* ↑ «Pony, la esclava sexual liberada | Crónica | EL MUNDO» (en castellà). [Consulta: 5 desembre 2015].
* ↑ «12270-2 Annual Report IAR 2011.pdf» (en anglès). Arxivat de l'original el 2015-12-08. [Consulta: 5 desembre 2015].
* ↑ «Dr. Karmele Llano Sánchez» (en anglès). Arxivat de l'original el 2015-12-08. [Consulta: 5 desembre 2015].
* ↑ «IAR Ketapang» (en anglès). [Consulta: 5 desembre 2015].
* ↑ «[https://web.archive.org/web/20151208144450/http://www.sanctuaryfederation.org/gfas/wp-content/uploads/2014/01/GFAS-press-release_YIARI_Ketapang.pdf Accreditation from Global Federation of Animal Sanctuaries]» (en anglès). Arxivat de l'original el 2015-12-08. [Consulta: 2 desembre 2015].
* ↑ «GFAS Global Federation of Animal Sanctuaries: Helping Sanctuaries Help Animals» (en anglès). [Consulta: 5 desembre 2015].
* ↑ «Karmele Llano Sanchez | The Rufford Small Grants for Nature Conservation» (en anglès). Arxivat de l'original el 2015-12-08. [Consulta: 5 desembre 2015].
* ↑ «Aceite de palma: así daña al medio ambiente | EROSKI CONSUMER» (en castellà). [Consulta: 5 desembre 2015].
* ↑ «Premios naider acción y compromiso 2008: Karmele Llano» (en castellà). [Consulta: 5 desembre].
* ↑ «El Proyecto Naider» (en castellà). [Consulta: 5 desembre 2015].
* ↑ «IAR's Karmele Llano Sanchez honoured for her work helping animals in Indonesia on World Animal Day | International Animal Rescue». [Consulta: 5 desembre 2015].

## Enllaços externs

* Deforestación en Indonesia: Karmele Llano nos lo cuenta en Naider
* Indonesia Primates - Proyecto Gran Simio - España